Eskom lê beslag op Emfuleni se bates | Maroela Media
Die balju het weens agterstallige skuld aan Eskom op die Emfuleni-munisipaliteit se bates begin beslag lê. (Foto: Gerda Senekal/Facebook)
Eskom het Dinsdag begin met die inwerkingstelling van 'n beslagleggingsbevel teen die Emfuleni-munisipaliteit, weens dié owerheid se versuim om agterstallige skuld van miljoene rande te vereffen. Die balju het begin beslag lê op voertuie, meubels en ander roerende bates.
'n Hofbevel wat reeds in 2018 aan Eskom toegestaan is, gee hom toestemming om R615 miljoen in agterstallige skuld van die munisipaliteit in die weste van Gauteng te herwin. Volgens Eskom skuld die sukkelende owerheid hom inderwaarheid meer as R2,3 miljard.
Munisipaliteite landwyd skuld Eskom gesamentlik meer as R26,4 miljard.
Sikonathi Mantshantsha, 'n woordvoerder vir Eskom, het bevestig die kragvoorsiener verskerp sy veldtog om agterstallige skuld van munisipaliteite te verhaal, maar sê ook sover hy weet, is daar nie 'n hofbevel vir enige ander munisipaliteit buiten Emfuleni nie.
Werkers van die balju se kantoor dra meubelstukke uit die plaaslike owerheid se kantoor. (Foto: Gerda Senekal/Facebook)
Gerda Senekal, 'n VF Plus-raadslid by die Emfuleni- plaaslike munisipaliteit, het gesê werksaamhede by die owerheid het heeltemal tot stilstand gekom.
Die owerheid bedien Evaton, Sebokeng, Vaal Oewer, Vanderbijlpark en Vereeniging.
"Die VF Plus is besig om 'n omvattende plan saam te stel wat die munisipaliteit in staat sal stel om sy verpligtinge teenoor debiteure na te kom. Dit is noodsaaklik aangesien die balju selfs die vloot van 45 diensleweringsvoertuie wat in samewerking met nasionale tesourie in Oktober verlede jaar aangekoop is, verwyder het," het Senekal gesê.
Sy sê ingevolge die afbetalingsooreenkoms moes die Emfuleni-munisipaliteit teen Dinsdag R220 miljoen aan Eskom betaal om 'n gedeelte van sy uitstaande skuld te vereffen.
ANC-beheerde eskom lê beslag op 'n ANC-beheerde munisipaliteit. Iets maak nie sin nie. Ek sou so 'n aksie teen 'n DA-of IVP-beheerde munisipaliteit verwag het. Sekerlik kon dit alles binne dieselfde ANC-huis geskik gewees het. Vreemd dat die ANC blykbaar NIKS geleer het uit hulle jare in ballingskap nie. Hulle kommunistiese gasheerlande het nooit sulke nonsens beleef nie. Een regerende party het eensgesind alles beheer.
Verbasend hoe vinnig hulle R220m in die hande kon kry om te begin skuld betaal toe hulle sien Eskom speel nie. Hoog tyd dat die mense begin kortgevat word want ons ander dra die las nog al die jare.
Kyk, as die staat nou al op die staat se goed beslag lê, dan weet jy die einde is naby
my vraag is, wat doen die munisipaliteite met die gelde wat almal elke maand inbetaal vir hulle water en krag gebruik??????
Alles goed en wel,maar wat van Soweto? Eskom is besig om kleiner munisipaliteite te teiken en ek stem saam dat hulle nou moet begin aksie neem maar dan moet alle nie/wan betalers onder dieselfde kam geskeer word.